‘Skuif jou motor’ – toe brand mans los’n Man is Donderdagaand buite sy huis in Verulam geskiet. (Foto: Facebook / Reaction Unit South Africa) ’n 46-jarige man is Donderdagaand ernstig gewond in ŉ skietvoorval buite sy huis in Verulam, KwaZulu-Natal. Nooddienswerkers van die Reaction Unit South Africa (Rusa), wat omstreeks 19:00 na die toneel in Imbokodoweg ontbied is, sê die man is glo geskiet kort nadat hy versoek is om sy motor te skuif. “Volgens inwoners was die slagoffer tuis toe twee onbekende mans hom na buite roep om sy motor, wat in die straat parkeer was, te skuif. “Die verdagtes het kort daarna ses skote in die slagoffer se rigting afgevuur voordat hulle in ’n ander motor gevlug het.” Besonderhede oor dié voertuig is onbekend. Luidens ’n inskrywing op Rusa se Facebook-blad is die man in sy buik en been gewond. “Hy is na ’n nabygeleë hospitaal geneem.” Dit blyk dat die polisie teen dié tyd nog nie op die toneel was nie. Die motief vir die voorval is onbekend. Die polisie het nog nie op Maroela Media se navraag reageer nie.